b'\n_START_ARTICLE_\n\xc5\xbdanina Mir\xc4\x8devska\n_START_SECTION_\n\xc5\xbdivljenje in delo\n_START_PARAGRAPH_\n\xc5\xbdanina Mir\xc4\x8devska se je rodila leta 1967 v Skopju, kjer je diplomirala na Akademiji za dramsko umetnost, nato pa nadaljevala podiplomski \xc5\xa1tudij dramaturgije v Ljubljani, kjer je leta 1995 magistrirala. Deluje kot dramaturginja na najrazli\xc4\x8dnej\xc5\xa1ih produkcijah v Sloveniji in tujini, kot avtorica \xc5\xa1tevilnih strokovno-esejisti\xc4\x8dnih \xc5\xa1tudij o dramatiki ter seveda kot dramati\xc4\x8darka z obse\xc5\xbenim in raznolikim dramskim opusom. \xc5\xbdivi in ustvarja v Sloveniji kot svobodna umetnica. S svojimi izvirnimi dramskimi besedili se je tri leta zapored uvrstila v o\xc5\xbeji izbor za Grumovo nagrado in sicer leta 2005 z dramo Odstiranje, 2006 z Na de\xc5\xbeevni strani in leta 2007 z dramo \xc5\xbdrelo.\xc2\xa0\xc2\xbbBesedila so oblikovno in motivno razli\xc4\x8dna, imajo pa skupna idejna izhodi\xc5\xa1\xc4\x8da oziroma vpra\xc5\xa1anje o \xc4\x8dlove\xc4\x8dnosti v sodobnem svetu. Za vse tri drame je namre\xc4\x8d zna\xc4\x8dilno, da v sredi\xc5\xa1\xc4\x8de postavljajo nekaj temeljnih zna\xc4\x8dilnosti sodobne civilizacije, in sicer prva \xc4\x8dlovekovo odvisnost od \xc5\xbeelja, druga hlastanje po imetju in s tem povezan strah pred izgubo ter tretja globalno pogoltnost. Na\xc5\xa1teta tri dramska besedila lahko beremo kot parabole, ki razkrivajo sodobne grehe \xc4\x8dlove\xc5\xa1tva. Ti grehi so preoblikovani v zgodbe, mnogokrat posejane s pravlji\xc4\x8dnimi podobami in fantasti\xc4\x8dnimi elementi, v katerih pa pridejo na dan tudi temne plati \xc4\x8dloveka (slehernika), izra\xc5\xbeene z nasiljem, krutostjo, sadizmom\xc2\xab\xc2\xa0.'